《周秀实书云裴奇卿好茶得病钟熙仲酣醉任真西》
宋代·王洋

闲来得病绯衣客，著酒当茶桑苎翁。
谁知十室有二士，复得周苎同从容。
苎今行年馀七十，七岁诗成鬼神泣。
即今吻合主盟坛，籍堤惊奔汗流急。
两君置陈亦严整，未许行人私越境。
有时争利逐辎车，掉鞅安行发机罕。
战者方酣见者真，走书取证石壁人。
石壁老人方睡起，岩前一笑桃花春。
迟君待我同徙倚，花催短棹东风里。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。